b'\n_START_ARTICLE_\nTsar Bomba\n_START_PARAGRAPH_\nTsar Bomba (russisk: \xd0\xa6\xd0\xb0\xd1\x80\xd1\x8c-\xd0\xb1\xd0\xbe\xd0\xbc\xd0\xb1\xd0\xb0, \xc2\xabTsar-bomben\xc2\xbb) er kallenavnet p\xc3\xa5 hydrogenbomben RDS-220 (dekknavn Vanja) \xe2\x80\x94 det st\xc3\xb8rste og kraftigste kjernefysiske v\xc3\xa5pen som noensinne er detonert. Bomben ble utviklet av Sovjetunionen, og var opprinnelig designet til en sprengkraft p\xc3\xa5 100 megatonn TNT (420 petajoule); dette ble imidlertid redusert til halvparten for \xc3\xa5 begrense mengden radioaktivt nedfall._NEWLINE_Detonasjonen ble utf\xc3\xb8rt den 30. oktober 1961 kl. 11:32 (Moskvatid) over Mitjusjikhabukta atompr\xc3\xb8vefelt (Felt C: Sukhoi Nos), nord for Polarsirkelen p\xc3\xa5  den russiske \xc3\xb8ya Novaja Semlja i Nordishavet.\n_START_SECTION_\nAndre navn\n_START_PARAGRAPH_\nBomben ble ogs\xc3\xa5 kalt Kuzkina mat (\xd0\x9a\xd1\x83\xd0\xb7\xd1\x8c\xd0\xba\xd0\xb8\xd0\xbd\xd0\xb0 \xd0\xbc\xd0\xb0\xd1\x82\xd1\x8c; \xc2\xabKuzmas mor\xc2\xbb), muligens et ordspill p\xc3\xa5 Nikita Khrusjtsjevs l\xc3\xb8fte at de skulle vise USA Kuzkina mat (et russisk idiom som kan gjengis omtrent \xc2\xabVi skal vise dere!\xc2\xbb) under ensesjon i 1960 i FNs generalforsamling. _NEWLINE_Kallenavnet \xc2\xabBig Ivan\xc2\xbb verserte ogs\xc3\xa5.\n_START_SECTION_\nBeskrivelse\n_START_PARAGRAPH_\nBomben ble sluppet fra en h\xc3\xb8yde p\xc3\xa5 10,5 kilometer, og var designet for \xc3\xa5 detonere 4 kilometer over jordoverflaten (4,2 kilometer over havflaten) ved hjelp av barometriske sensorer._NEWLINE_Lysglimtet var synlig i en radius av 2\xc2\xa0000 kilometer. Ildkulen utviklet seg til \xc3\xa5 bli 8 km bred i l\xc3\xb8pet av f\xc3\xa5 sekunder og var s\xc3\xa5 intens at mennesker i en radius av 100 kilometer p\xc3\xa5 bakkeniv\xc3\xa5 kunne f\xc3\xa5tt 3. grads forbrenninger. I en radius av 1\xc2\xa0000 kilometer gjorde trykkb\xc3\xb8lgen skader p\xc3\xa5 vegetasjon og bygninger. Soppskyen steg 64 km til v\xc3\xa6rs._NEWLINE_Det er 900 km fra sprengningsstedet til Vard\xc3\xb8.  Ogs\xc3\xa5 Hopen, Murmansk og Dikson ville v\xc3\xa6rt skadet. Lysglimtet ble sett i Vard\xc3\xb8, men det ble ikke registrert skader der.  _NEWLINE_Bomben veide 27 tonn og var 8 meter lang og 2 meter bred._NEWLINE_Selv om bomben sprang i relativt stor h\xc3\xb8yde, utl\xc3\xb8ste eksplosjonen ogs\xc3\xa5 flere former for seismiske b\xc3\xb8lger med en styrke p\xc3\xa5 5,8. P-b\xc3\xb8lger ble m\xc3\xa5lt til og med p\xc3\xa5 jordklodens motsatte side fra testomr\xc3\xa5det. Dette betyr at dette var den kraftigste geoaktivitet noensinne utl\xc3\xb8st av menneskelig aktivitet (2016).'